Kunstneren Lene Rasmussen, der i adskillige år har lavet kunst i både København og Saltum, har nu valgt at give al sin kunst væk. Den 72-årige billedhugger har nemlig doneret alle sine værker og sit værktøj til Egnssamlingen Saltum, hvor der er planer om at lave en genskabelse af hendes værksted. Lene Rasmussen forlader nemlig Saltum for at flytte i et kunstnerkollektiv på Frederiksberg i København. - Jeg ser det sådan, at jeg har fået så meget af tilværelsen og af Saltum, at jeg ligesom giver noget tilbage. For her har jeg arbejdet i 40 år, og når jeg skal herfra, skal jeg ikke have noget som helst med mig. Men jeg vil meget gerne kunne fortælle folk gennem mit kunstneriske virke, at jeg har levet og arbejdet på den måde her, fortæller hun til TV2 Nord. Hvad så når du rejser til København, stopper dit virke som kunstner så? - Nej, det gør jeg sådan set ikke. Jeg har meget gigt, så jeg kan ikke arbejde med skulpturer. Det har jeg ikke arbejdet med i mange år, men jeg arbejder med tegninger nu i faktisk meget større formater, forklarer Lene Rasmussen.

Referat:
Efter mere end fire årtier i Nordjylland vender hun mod København.